SKRIFTLIG FORESPØRGSEL E-3093/00

af Ioannis Averoff (PPE-DE) og Mihail Papayannakis (GUE/NGL) til Kommissionen

(4. oktober 2000)

Om: Støtte til Grækenland til genplantning af skov og oversvømmelsesforebyggende projekter

Til trods for, at Kommissionen gentagne gange er blevet spurgt om, hvor mange oversvømmelsesforebyggende projekter, den har finansieret i Grækenland, har den hidtil endnu ikke givet klare oplysninger om, nøjagtigt hvilke programmer der har modtaget støtte, hvor store beløb der er blevet stillet til rådighed og hvilke resultater, der er opnået ved disse programmer. Efter de skovbrande, der i sommers ramte næsten hele Grækenland, trues såvel Attika som mange andre områder i landet, især Epirus og Peloponnes, af oversvømmelser.

Kommissionen bedes oplyse følgende:

1. Hvor mange oversvømmelsesforebyggende projekter har den støttet i Grækenland, hvilke drejer det sig nøjagtigt om, hvor store beløb er der stillet til rådighed til de enkelte projekter, og er projekterne gennemført fuldt ud?

2. Hvor har man foretaget genplantning af skov i Grækenland? Er den genplantning af Pentelis i Attika, som så utallige gange er blevet bebudet, nu endelig sket?

3. Hvilke foranstaltninger har den græske regering truffet med henblik på udnyttelse af fællesskabsbevillingerne til imødegåelse af dette års ødelæggelser, og hvordan agter Kommissionen at reagere på den græske regerings anmodninger?

Svar afgivet på Kommissionens vegne af Franz Fischler

(20. november 2000)

Der findes ikke noget ensartet edb-system, som gør det muligt hurtigt at redegøre for, hvilke oversvømmelsesforebyggende projekter der gennemføres, og at give oplysninger om disse projekter. Kommissionen har imidlertid i samarbejde med de regionale myndigheder i de tre områder, som de ærede medlemmer især henviser til, nemlig Attika, Peloponnes og Ipiros, opstillet en nøjagtig liste over disse projekter. De ærede medlemmer kan i givet fald få listen forelagt. I fremtiden skulle det nye MIS-informationssystem sikre større gennemskuelighed ved gennemførelsen. I Grækenland har Den Europæiske Fond for Regionaludvikling (EFRU) indtil videre i forbindelse med gennemførelsen af de tre regionalprogrammer under EF-støtterammerne (EFSR) II, som nævnes ovenfor, været med til at finansiere ialt 102 oversvømmelsesforebyggende projekter. Nedenstående tabel, viser hvor store bevillinger der er afsat, og hvilke betalinger der har fundet sted. I henhold til nærhedsprincippet er det medlemsstaterne, der afgør, hvilke foranstaltninger der skal iværksættes. Det skal bemærkes, at udgifterne i forbindelse med EFSR II kan afholdes af de endelige støttemodtagere indtil den 31. december 2001.

>TABELPOSITION>

Som led i EFSR II og EUGFL, Udviklingssektionens initiativer i perioden 1994-1999 er der blevet afsat i alt 159 mio. EUR til skovsektoren i Grækenland i forbindelse med det nationale handlingsprogram og 134,2 mio. EUR i forbindelse med de 13 regionale handlingsprogrammer. EU har bidraget med 75 %. De supplerende foranstaltninger, der er planlagt i forbindelse med de regionale programmer, er mere målrettede end i forbindelse med det nationale program, hvor der i højere grad er tale om tværgående foranstaltninger.

Grækenland har indtil dato opbrugt så godt som hele dette beløb, dvs. 150 mio. EUR til det nationale program og 105,6 mio. EUR til de regionale programmer. De græske myndigheder skal have anvendt resten af bevillingerne for den berørte periode senest medio 2001.

I de tre nævnte regioner (Attika, Peloponnes og Ipiros) ser situationen ud som følger med hensyn til bevillingsniveau og forbrug af bevillinger:

>TABELPOSITION>

Bag disse beløb gemmer sig en lang række aktiviteter og flere forskellige og indbyrdes forbundne foranstaltninger på skovområdet, f.eks. forebyggelse af og beskyttelse mod skovbrande, anlæggelse af skovveje, udbedring af floder og vandløb, skovrejsning og udvikling af skovsektoren. Antallet af foranstaltninger og bevillingernes størrelse vidner om den store indsats, der gøres på skovområdet i Grækenland, bl.a. med at genskabe skovene i Attika, hvor man finder Pentelikon-bjergmassivet. Helt præcist er 2 229 ha i Attika-regionen, 1 369 ha i Peloponnes-regionen og 727 ha i Ipiros-regionen blevet tilplantet med skov i den omtalte periode.

Hvad angår EFSR III (2000-2006), så har både lands- og regionalmyndighederne i Grækenland allerede medtaget en række store ansøgninger vedrørende skovområdet, herunder skovrejsning og oversvømmelsesforebyggende arbejder, i udkastene til det nationale program og de regionale programmer. Kommissionen og de nationale og regionale myndigheder forhandler for øjeblikket om den endelige udformning af disse programmer. Når Kommissionen har vedtaget programmerne, vil de græske myndigheder forelægge Kommissionen et supplement til programplanlægningen, hvor der vil blive givet oplysning om antal og en nærmere beskrivelse af skovrejsningsforanstaltningerne og de oversvømmelsesforebyggende arbejder.